Dag 39 - KiesKerk
Dag 39 – Tweede kanse
Daarna het Hy hierdie gelykenis vertel: "'n Man het 'n vyeboom gehad wat in sy wingerd geplant was. Toe hy vrugte daaraan kom soek maar niks kry nie, sê hy vir die tuinier: 'Kyk, dis nou drie jaar dat ek aan hierdie vyeboom vrugte kom soek, en ek kry niks nie. Kap hom uit! Waarom moet hy langer die grond uitput?' Maar die tuinier antwoord: 'Meneer, laat hom nog hierdie jaar staan. Ek sal die grond rondom hom omspit en bemes. Miskien sal hy dan volgende jaar vrugte dra. Maar so nie, kan u hom uitkap'" – Lukas 13:6-9.
Ek het nou die ouderdom bereik waar ek volgens my planne en drome reeds sekere mylpale moes bereik het. Maar ek het nie. Boonop voel dit asof almal om my is waar hulle wou wees. Ek moet veg teen moed opgee, teen die gevoel dat ek my gesin en myself teleurstel. Hoe staan ek weer op?
Dit is waar dat die meeste jongmense met sterre in die oë groot planne vir die toekoms beraam. Sommige stel selfs vyf- of tien- of twintigjaarplanne saam. Daar is dié vir wie hierdie planne haarfyn uitwerk. Maar vir baie – dalk die meeste – is dit nie beskore nie.
Hier is 'n klompie dinge om te oorweeg wanneer jy op jou pad terugkyk. Dalk sorg dit vir nuwe perspektief vir die pad vorentoe:
Waaraan meet jy sukses? Indien jou mikpunte of mylpale materialisties van aard is – 'n droomhuis; die bopunt van die korporatiewe leer; die aantal grade wat jy verwerf het; watter motor jy het – kan jy weet dat daar niks hiermee verkeerd is nie. Mits jy terselfdertyd perspektief behou en seëninge soos goeie gesondheid, gekoesterde familiebande en kosbare vriendskappe ook hierby inreken. Laasgenoemde is onvervangbaar. Ons meet dikwels sukses verkeerdelik aan wat ons met ons oë kan sien. (Gaan lees gerus Jesus se perspektief in Matt 6:33.)
Dis menslik om raak te sien wat jou vriende in die lewe bereik, en om jou dan met hulle te vergelyk. Om opreg bly te wees wanneer ander sukses behaal, is een van die groot sleutels om sukses in jou eie lewe te herken. Vier jou vriende se mylpale, en onthou dat almal se lewenseisoene van mekaar verskil. (Lees Paulus se woorde in Fil 2:4.)
God het 'n spesiale plan vir jou lewe. Wanneer ons sy aangesig soek en sy plan vir ons lewe begin nastreef, begin al die legkaartstukkies inmekaarpas. Luister wat die Heilige Gees vir jou sê. (Lees Jes 30:21 en Jer 33:3.)
Ouer word hoef jou nie te kwel nie. Gaan kyk gerus weer hoeveel Bybelse helde eers op 'n rype ouderdom sukses gesmaak het. As jy boonop 'n bietjie wyer gaan lees, sal jy verras wees met hoeveel bekende mense eers ná vyftig hul potensiaal verwesenlik het. Dan boonop ná vele mislukkings.
Soms wens 'n mens jy kan iets oor doen, of beter doen, 'n tweede kans kry. Ongelukkig gebeur dit baie selde in die lewe dat jy iets oor kan doen. Gelukkig werk God nie so nie. God hou die dinge wat ons in die verlede gedoen het nie teen ons nie. God gee vir ons soveel kanse soos wat ons nodig het om iets reg te kry. Ons hoef net aan te hou probeer.
– Vertel 'n storie van 'n keer toe jy gewens het jy kon 'n tweede kans kry.
– Hoekom dink jy gee God vir ons die kans om weer en weer te probeer totdat ons iets regkry?
Probeer vandag iets uitdagend doen wat jy nog altyd wou doen, maar nog nooit kon regkry nie, soos om te hoelahoep of 'n bottel met water in te "flip" totdat dit regop land.